คนในเปิดศึกชิงเก้าอี้เอ็มดีเอสเอ็มอีแบงก์
รองกรรมการผู้จัดการ 3 ราย เปิดตัวลงชิงตำแหน่งเอ็มดีเอสเอ็มอีแบงก์
3 พ.ย. 2558

รองกรรมการผู้จัดการ 3 ราย เปิดตัวลงชิงตำแหน่งเอ็มดีเอสเอ็มอีแบงก์
รายงานข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า หลังจากปิดรับสมัครผู้ดำรงตำแหน่งกรรมการผู้จัดการ เมื่อวันที่ 30 ต.ค.ที่ผ่านมา ปรากฏว่ามีผู้สมัครที่เป็นผู้บริหารธนาคาร ระดับรองกรรมการผู้จัดการ เข้าสมัครถึง 3 ราย ประกอบด้วย นายสุรชัย กำพลานนท์วัฒน์ รองกรรมการผู้จัดการ ผู้รับผิดชอบกลุ่มงานกิจการสาขา 1, นางอินทิรา โภคปุณยารักษ์ รองกรรมการผู้จัดการ ผู้รับผิดชอบกลุ่มงานการตลาดและสนับสนุนสินเชื่อ, นายคงเดชา ชัยรัตน์ รองกรรมการผู้จัดการ ประจำสำนักกรรมการผู้จัดการ
นอกจากนี้ เมื่อวันที่ 30 ต.ค. คณะกรรมการเอสเอ็มอีแบงก์ ยังมีมติแต่งตั้ง นายวรมิตร ครุฑโต รองกรรมการผู้จัดการ ขึ้นรักษาการแทนกรรมการผู้จัดการ เนื่องจากมีอาวุโสในลำดับถัดไป แทนนางอินทิรา ที่ลาออกจากรักษาการกรรมการผู้จัดการ เพื่อลงสมัครกรรมการผู้จัดการ มีผลตั้งแต่วันที่ 2 พ.ย. 
รายงานข่าวแจ้งด้วยว่า เอสเอ็มอีแบงก์ยังเปิดรับสมัครบุคคลเพื่อดำรงตำแหน่งผู้ช่วยกรรมการผู้จัดการ ด้านร่วมลงทุน และผู้ช่วยกรรมการผู้จัดการ ด้านทรัพยากรบุคคล เปิดรับสมัครตั้งแต่วันที่ 2-16 พ.ย.นี้
สำหรับผู้สมัครกรรมการผู้จัดการ ต้องมีคุณสมบัติตาม พ.ร.บ.คุณสมบัติมาตรฐานสำหรับกรรมการและพนักงานรัฐวิสาหกิจ พ.ศ. 2518 และฉบับแก้ไขเพิ่มเติม และตาม พ.ร.บ.ธนาคารพัฒนาวิสาหกิจขนาดกลางและขนาดย่อมแห่งประเทศไทย พ.ศ. 2545